รัฐบาล เดินหน้าอบรมครู ปูพื้นฐานสู่การเรียนภาษาคอมพิวเตอร์สอดรับยุคดิจิทัล ให้นักเรียนเข้าใจถึงการคิดวิเคราะห์
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า นายกรัฐมนตรี   รับทราบการดำเนินการพัฒนาการเรียนการสอนที่เป็นการปูพื้นฐานทักษะในระดับเด็กเล็กในการคิดวิเคราะห์และความสามารถในการใช้ภาษาคอมพิวเตอร์ (Coding) เป็นหนึ่งในหัวใจสำคัญ ตามที่รัฐบาลได้กำหนดให้วาระการพัฒนาคนสู่ศตวรรษที่ 21 เป็นวาระเร่งด่วน ก่อนที่จะเข้าสู่การสอนภาษาคอมพิวเตอร์ในชั้นเด็กโต ตั้งแต่เล็กเด็กจะต้องมีทักษะในการคิด วิเคราะห์ แยกแยะ การแก้ไขปัญหาในชีวิตประจำวันด้วยเหตุด้วยผล และเมื่อโตขึ้นในระดับมัธยมและอุดมศึกษา พื้นฐานการคิดวิเคราะห์ที่ดีนี้จะส่งผลให้นักเรียนมีความเข้าใจในการเรียนวิชาภาษาคอมพิวเตอร์ได้อย่างมีประสิทธิภาพ โดยในช่วงปีที่ผ่านมา สำนักงานการศึกษาขั้นพื้นฐาน (สพฐ.) ร่วมกับสถาบันส่งเสริมการสอนวิทยาศาสตร์และเทคโนโลยี (สสวท.) จัดอบรมครูออนไลน์หลักสูตรการเรียนรู้ วิทยาการคำนวณ-โคดดิ้งสำหรับครูไปแล้ว 1.4 แสนคน และจะเดินหน้าต่อ ซึ่งขณะนี้มีครูลงทะเบียนขอรับการอบรมทั้งหมด 2 แสนกว่าคน ส่วนโรงเรียนขนาดเล็กในพื้นที่ห่างไกล จะมีการสาธิตการประยุกต์ใช้โค้ดดิ้งกับสาระวิชาทั่วไป เพื่อให้นักเรียนเข้าใจถึงการคิดวิเคราะห์ แก้ปัญหาในชีวิตประจำวันที่มีความเหมาะสมกับสภาพแวดล้อมของท้องถิ่น ในขณะที่สำนักงานพัฒนาวิทยาศาสตร์และเทคโนโลยีแห่งชาติ (สวทช.) อีกหน่วยงานสำคัญที่ส่งเสริมการเรียนภาษาคอมพิวเตอร์ในระดับมัธยม ได้พัฒนาสื่อการสอนการเขียนโปรแกรมคอมพิวเตอร์ให้แก่โรงเรียนทั่วประเทศแล้วกว่า 2,200 โรงเรียนนายกรัฐมนตรี เน้นย้ำว่า ในยุคดิจิทัล เยาวชนไทยต้องมีทักษะในเรื่องการคิดวิเคราะห์ให้มาก เพื่อเป็นประโยชน์ในการแก้ไขปัญหาในชีวิตประจำวันด้วยเหตุด้วยผล และการคิดวิเคราะห์เป็นพื้นฐานสำคัญของการพัฒนาการเรียนรู้ภาษาคอมพิวเตอร์ ซึ่งเป็นทักษะและความรู้ที่ภาคเอกชนต้องการอย่างมาก รัฐบาลพร้อมให้การสนับสนุนในทุกด้านที่จะเป็นการพัฒนาเยาวชนไทยให้มีทักษะสอดรับกับสังคมในยุคดิจิทัลและรู้จักการใช้ศักยภาพของตนเองเพื่อสร้างสรรค์ผลงานที่เป็นประโยชน์ทางเศรษฐกิจและสังคม